b"\n_START_ARTICLE_\nZ\xc3\xadfid becut de Shepherd\n_START_SECTION_\nAlimentaci\xc3\xb3\n_START_PARAGRAPH_\nMenja diverses esp\xc3\xa8cies de peixos (sobretot, Zoarces viviparus), calamars i crancs, la qual cosa \xc3\xa9s una mica inusual, ja que la majoria dels z\xc3\xadfids s'alimenten gaireb\xc3\xa9 exclusivament de cefal\xc3\xb2podes.\n_START_SECTION_\nReproducci\xc3\xb3\n_START_PARAGRAPH_\nRes no se sap actualment sobre la reproducci\xc3\xb3 d'aquesta esp\xc3\xa8cie.\n_START_SECTION_\nH\xc3\xa0bitat\n_START_PARAGRAPH_\nHabita principalment lluny de la costa, tot i que tamb\xc3\xa9, on la plataforma continental \xc3\xa9s estreta, \xc3\xa9s capa\xc3\xa7 d'ocupar les aig\xc3\xbces fondes costaneres.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nAquesta esp\xc3\xa8cie \xc3\xa9s coneguda a partir d'una dotzena d'avaraments (tots al sud de la latitud 30\xc2\xb0S) al voltant de Nova Zelanda (incloent-hi l'illa del Nord, l'illa del Sud i les illes Chatham), el sud d'Austr\xc3\xa0lia, les illes Gal\xc3\xa1pagos, Sud-\xc3\xa0frica, el sud de Sud-am\xc3\xa8rica (l'Argentina i Xile), Brasil i els arxip\xc3\xa8lags Juan Fern\xc3\xa1ndez (Xile) i Tristan da Cunha. Hom creu que t\xc3\xa9 una distribuci\xc3\xb3 circumpolar a les aig\xc3\xbces de l'hemisferi sud\n_START_SECTION_\nPoblaci\xc3\xb3\n_START_PARAGRAPH_\nSembla \xc3\xa9sser una esp\xc3\xa8cie relativament poc freq\xc3\xbcent, no n'hi ha estimacions de la seua abund\xc3\xa0ncia i res no se'n sap sobre les subpoblacions.\n_START_SECTION_\nAmenaces\n_START_PARAGRAPH_\nIgual que amb la majoria dels altres z\xc3\xadfids, aquesta esp\xc3\xa8cie no ha estat mai ca\xc3\xa7ada i pel que fa a les seues principals amenaces actuals no s\xc3\xb3n prou ben conegudes. Tot i aix\xc3\xad, hi ha proves d'individus encallats i morts a causa d'haver-se empassat objectes de pl\xc3\xa0stic. A m\xc3\xa9s, hom creu que \xc3\xa9s vulnerable als sons forts d'origen antropog\xc3\xa8nic (com ara, els generats pels vaixells de guerra i els sonars d'exploraci\xc3\xb3 s\xc3\xadsmica) i als canvis produ\xc3\xafts per l'escalfament global."